SKOGKULTUR – OVERORDNA RETNINGSLINJER FRÅ STATSFORVALTAREN

**NYPLANTING**

Ettersom hogsten har auka på Vestlandet har det meste av NMSK-midlane gått til nyplanting etter hogst. Historisk sett har tilskotet til planting vore forholdsvis høgt, i fyrste omgang med bakgrunn i manglande skogfondsdekning hos dei som skogreiste i si tid. Skogreisingstida er i praksis forbi og ettersom hogsten aukar har skogeigarar som plantar høve til å finansiere investeringane med skogfond med skattefordel.



*Tabell 1: Forbruk av NMSK-midlar nasjonalt og for Vestland i 2023 fordelt på dei mest vanlege tiltaka i skogkulturen.*

Som tabell 1 viser så går mykje av den totale ramma for NMSK-midlane til nyplanting i Vestland (81 % i 2023). Per 2024 ligg nyplantingstilskotet ute i kommunane mellom 30 – 50 % av kostnadane, noko meir viss ein fell innafor ordninga med tettare planting (forkorta TTP). Medrekna kommunalt tilskot og fond kan det i enkelte kommunar auke ytterlegare. Mange kommunar har historisk hatt, og har, ein enda høgare tilskotsprosent for nyplanting der det vert planta eit høgare produserande treslag som utnyttar veksttilhøva på staden betre, til dømes ved planting av gran etter furuhogst.

*Figur 1: Historisk oversikt frå 2010 – 2024 for nyplanting i tidelegare Hordland og Sogn og Fjordane (2010-2019) og Vestland 2020 – 2024.*

**SUPPLERINGSPLANTING**

Suppleringsplanting har sidan Klimaforliket vore eit av tiltaka i skogbruket med sentral ordning. Frå 2016 til 2024 har innrettinga variert og med ulike tilskotssatsar frå år til år. I 2024 var det 40 % tilskot på plantal inntil 75 planter/daa, alt overskytande fekk ikkje sentralt tilskot. Statsforvaltaren oppmoda om å bruke NMSK-tilskot i tillegg for i det minste å få suppleringstilskotet høgre enn tilskotet til nyplanting. I 2023 var det totalt 76 % tilskot på suppleringsplanting i Vestland, sjå tabell 1.

Det har vore store utfordringar med å etablere ei god nok forynging etter hogst på Vestlandet og resultatkartleggingane av plantefelta har historisk sett vist dalande plantetettleik. Vi treng difor å jobbe målretta mot betre overleving i plantefelta gjennom kvalitet på både plantemateriale og arbeid, tidspunkt for planting, plantebeskyttelse og innovasjon.



*Tabell 2: Suppleringsplanting i Vestland dei siste åra, i all hovudsak gran.*

Behovet for supplering er stort og berre ein liten andel blir fanga opp og supplert. Tabell 2 underbygger fråfallet i plantefelta når ein ser på kor mange planter som ein må supplere med (kolonne planter/daa), ved nyplanting er vanlegvis utgangspunktet 220 – 250 planter/daa.

Legg ein saman alt suppleringsareal i tidsperioden 2017 – 2024 i tabell 2 og samanliknar med totalt nyplantingsareal i same periode utgjer suppleringsarealet berre 14 % av nyplantingsarealet. Resultatkartleggingane viser likevel at 34 % av planta areal ved kontrolltidspunkt blir klassifisert med «under minste lovlege plantetal». Ein skulle altså auka innsatsen på suppleringsplantinga med 150 % for å få med alle areala som ikkje har nok planter på arealet og dermed bryt med foryngingsplikta. Tek vi i tillegg med felta som er klassifisert med plantetal «under anbefalt» måtte vi tredobla innsatsen.

**UNGSKOGPLEIE**

Tilskotsnivået på ungskogpleie er høgt i Vestland samanlikna med landet elles, sjå tabell 1. Figur 2 viser at i gjennomsnitt har tilskotet til ungskogpleie ligge mellom 60 og 70 %, medrekna nokre kommunale tilskot.

****

*Figur 2: Ungskogpleie i Vestland 2010 – 2024 med totalt areal rydda og total tilskotsprosent.*



*Figur 3: Kostnad ungskogpleie fylkesvis (kr/daa) for året 2023. (Landbruksdirektoratet 2023)*

Figur 3 viser at Vestland er det fylket som er dyrast å drive ungskogpleie i. Dette kan forklarast med høge bonitetar og mykje oppslag av vegetasjon, bratt terreng og små eigedomar. Det er auke fokus på ungskogpleie nasjonalt for å sikre ein meir robust framtidsskog og meir CO2-binding. Det er heilt klart mogleg å auke den naudsynte ungskogpleieaktiviteten i Vestland også. Areal med ungskogpleie i figur 2, i tidsperioden 2010 – 2023, svarar berre til nivået for heile Vestland fylke i 1999. Det er på høg tid å lyfte fram att ungskogpleie i fylket.

Eit fornuftig utgangspunkt er å stelle alt nyplantingsareal, men dette vil krevje prioritering av NMSK. Nyplantingsarealet i 2023 var ca 6000 daa. Med ein kostnad på 758 kr/daa og ein gjennomsnittleg tilskotssats på 66 % (begge tal 2023-kr) ville det krevd ca 3 mill kroner med dagens tilskotsnivå.

**MARKBEREDNING**

Markberedning er eit hjelpetiltak for å sikre forynging etter hogst. Tiltaket kombinerast vanlegvis med såkalla frøtrestillingshogst av furu. Det er også eit tiltak som kan brukas på særs høge granbonitetar med etterfølgande planting. Dette for å sikre eit forsprang mot konkurrerande vegetasjon og betre overleving mot gransnutebille.

Grunna forholdsvis liten andel furuhogst og krevjande terreng er markberedning historisk sett lite brukt i Vestland fylke.



*Tabell 3: Markberedning i Vestland historisk.*

Det er usikre tal på rapportering av kva som blir markberedt før planting i Noreg (LDIR 2022). I 2022 blei ca 20 % av alt planteareal oppgjeve å vere markberedt før planting. Markberedning før granplanting er nok ikkje mykje utbreidd, mens i Sverige er markberedning før planting heller regelen enn unntaket. Tabell 3 viser ei lita auke i markberedning dei siste åra. I 2021 var nesten alt areal frå eit forsøk AT Skog gjorde på Voss, lassberar med aggregat markberedte før planting av gran påfølgjande år. I 2023 var det frøtrestillingshogst av furu i Sogndal kommune og avflekking med gravemaskin.

**SKOGFOND SOM FINANSIERINGSKILDE**

Det er viktig å setje av nok skogfond til finansiering av kommande tiltak ettersom hogstflata skal produsere godt kvalitetstømmer til neste hogst.

Spesielt viktig er det at kapitalskogeigarar bør trekke meir enn verksemdskogeigarar, fordi mva på tiltaka for dei er ei utgift som dei ikkje får tilskot til, men likevel kan nytte skogfond med skattefordel på.



*Tabell 4: Tilskotsnivå og skogfondets verknad på skogeigars reelle investeringskostnad for kapitalskogeigarar (Skogkurs 2024).*



*Tabell 5: Tilskotsnivå og skogfondets verknad på skogeigars reelle investeringskostnad, verksemdskogeigarar (Skogkurs 2024).*

Tabell 4 og 5 viser skilnaden mellom dei to ulike skogeigarkategoriane ved skattlegging av skogbruksinntekter. For meir informasjon sjå skogkurs sin rettleiar «Skogbeskatning» URL: <https://skogkurs.no/wp-content/uploads/Veileder-skogbeskatning_2023_2.pdf>

Verknaden av tilskotet er viktigare for kapitalskogeigarane. Erfaringstal viser at rundt halvparten av skogeigarane i Vestland kjem inn under denne kategorien. Basert på søknad om produksjonstilskot i jordbruket er skogeigarane i Vestland som utførte skogkultur i 2023 fordelt på 56 % kapitalskogeigarar og 44 % verksemdskogeigarar.

Rekneeksempel **verksemdskogeigar**

|  |  |
| --- | --- |
| Kostnad nyplanting | kr. 10 000 eks. mva |
| Tilskot (50 %) | kr. 5 000 |
| Skogeigars eigenandel | kr. 5 000  |
| *Skogeigar har nok pengar på skogfond, kommunen utbetaler tilskot (5000 kr) og skogfond (5000 kr) til skogeigar.*Ved bruk av skogfond vert berre 15 % av 5 000 kr skattlagt | kr. 750 |
| Skogeigar si skattbare inntekt (skattbar del skogfond + tilskot) | kr 5 750 (750 kr + 5 000 kr) |
| *Skogeigars bruk av skogfond er ein investeringskostnad (5 000 kr), det same er kostnad til nyplanting (10 000 kr)*Skogeigar si utgift som gjev frådrag på skattenResultat etter skatt(inntekt – utgift)**Spart skatt ved 37 % marginalskatt***Opphaveleg kostnad på nyplanting med fråtrekk av tilskot og spart skatt gjev skogeigar sin faktiske kostnad*Kostnad nyplanting-tilskot-spart skatt (37 % marginalskatt)**= skogeigars faktiske kostnad**  | kr 15 000 (10 000 kr + 5 000 kr)kr – 9 250 (5 750 kr – 15 000 kr)**kr. 3 423 (37 % av 9 250 kr)**kr. 10 000kr. 5 000kr. 3 423**kr. 1 577** |

Av faktura på totalt 10 000 kr er skogeigar sin faktiske kostnad berre 1577 kr, om lag 16%. Sjå tabell 5 (marginalskattesats 37 %, 50 % tilskot)

Rekneeksempel **kapitalskogeigar**

|  |  |
| --- | --- |
| Kostnad nyplanting | kr. 12 500 inkl. mva |
| Tilskot (50 %) | kr. 5 000 |
| Skogeigars eigenandel | kr. 7 500 |
| *Skogeigar har nok pengar på skogfond, kommunen utbetaler tilskot (5 000 kr) og skogfond (7 500 kr) til skogeigar.*Ved bruk av skogfond vert berre 15 % av 7 500 kr skattlagt | kr. 1 125 |
| Skogeigar si skattbare inntekt (skattbar del skogfond + tilskot) | kr 6 125 (1 125 kr + 5 000 kr) |
| *Skogeigars bruk av skogfond er ein investeringskostnad (7 500 kr), det same er kostnad til nyplanting (12 500 kr)*Skogeigar si utgift som gjev frådrag på skattenResultat etter skatt(inntekt – utgift)**Spart skatt ved 22 % skatt***Opphaveleg kostnad på nyplanting med fråtrekk frå tilskot og spart skatt gjev skogeigars faktiske kostnad*Kostnad nyplanting-tilskot-spart skatt (22 % marginalskatt)**= Skogeigars faktiske kostnad**  | kr 20 000 (12 500 kr + 7 500 kr)kr – 13 875 (6 125 kr – 20 000 kr)**kr. 3 053 (22 % av 13 875 kr)**kr. 12 500kr. 5 000kr. 3 053**kr. 4 447** |

Av faktura på totalt 12 500 kr er skogeigars faktiske kostnad berre 4 447 kr, avrunda til 36 %. Sjå tabell 4.

Dette kan sjå lite fordelaktig ut for kapitalskogeigaren, men då er det er viktig å hugse på at kapitalskogeigaren får 25% høgare nettoinntekt enn verksemdsskogeigaren fordi meirverdiavgifta vert rekna som inntekt. I tillegg vert inntekta skattlagt med berre 22% mot verksemdsskogeigaren som vert skattlagt med marginalskatteprosent (td 37%).

Døme: Skogeigar hogger 1 000 m³ tømmer med virkesverdi kr 750 000,- og driftskostnad kr 250 000,-.

Den skattbare inntekta til kapitalskogeigaren vert kr 625 000,- ((750 000 – 250 000) + 25%). Etter skatt (22%) sit hen att med kr 487 500,- (625 000 – 22%).

Den skattbare inntekta til verksemdsskogeigaren vert kr 500 000,- (750 000 – 250 000). Etter skatt (dei fleste ligg kring 37% i marginalskatt) sit hen att med kr 315 000,- (500 000 – 37%).